Si el 14 de març encara no havia finalitzat el termini per a la interposició del recurs o la reclamació,
el termini per a la interposició s'inicia el 31 de maig i finalitza el 30 de juny, d'acord amb el que preveuen el Reial decret llei 15/2020, disp. add.1a (BOE núm. 112, de 22.4.2020), el Reial decret llei 8/2020, art. 33 (BOE núm. 73, de 18.03.2020) i el Reial decret llei 11/2020, disposició addicional 8.2 (BOE núm. 91, de 01.01.2020).
Mesures excepcionals de l'Agència Tributària de Catalunya.
Nota sobre la tramitació telemàtica: quan el tràmit no disposi de funcionalitat específica podeu utilitzar el registre electrònic de l'Agència.
El recurs de reposició és un recurs potestatiu que s'interposa amb caràcter previ a la reclamació economicoadministrativa.
Ara bé, si la persona interessada presenta un recurs de reposició, no pot presentar una reclamació economicoadministrativa fins que el recurs no hagi estat resolt de manera expressa, o fins que es pugui considerar desestimat per silenci administratiu.
Quan en el termini establert per recórrer s'hagin interposat recurs de reposició i reclamació economicoadministrativa que tinguin com a objecte el mateix acte, es trametrà el presentat en primer lloc i es declararà inadmissible el segon.
Amb caràcter general, són impugnables els actes següents:
a) Els que provisionalment o definitivament reconeguin o deneguin un dret o declarin una obligació o un deure.
b) Els de tràmit que decideixin, directament o indirectament, el fons de l'assumpte o posin terme al procediment.
Concretament, en relació amb l'Agència Tributària de Catalunya, es poden impugnar:
Liquidacions o sancions dictades per l'ATC, relatives a qualsevol impost que l'Agència gestioni.
Nota: actualment la interposició del recurs de reposició per via telemàtica té aquestes dues limitacions:
- Permet sol·licitar la suspensió únicament quan l'interessat s'hagi reservat el dret a promoure la taxació pericial contradictòria (valoració de béns).
- No es pot interposar telemàticament quan es tracta d'un dels impostos següents: impost sobre les estades en establiments turístics, impost sobre begudes ensucrades envasades, impost sobre grans establiments comercials, o impost sobre el patrimoni.
Provisions de constrenyiment relatives a deutes en període executiu gestionats per l'ATC.
En el cas de provisions de constrenyiment, només són admissibles els motius d'impugnació següents:
- Suspensió del procediment de recaptació amb efecte anterior a la notificació de la provisió de constrenyiment
- Sol·licitud d'ajornament, fraccionament o compensació en període voluntari d'ingrés
- Falta de notificació del deute en període voluntari
- Error o omissió en el contingut de la provisió que impedeixi la identificació del deutor o del deute constret.
Diligències de deutes en període executiu i en fase d'embargament gestionats per l'ATC.
Només són admissibles els motius d'impugnació següents:
- Suspensió del procediment de recaptació amb efecte anterior a la notificació de la diligència d'embargament
- Falta de notificació de la provisió de constrenyiment
- Incompliment de les normes reguladores de l'embargament
Resolucions que hagi emès i notificat l'ATC.
No est pot interposar recurs telemàticament per aquest concepte.
El recurs es pot interposar presencialment o bé telemàticament.
El termini per a la interposició d'aquest recurs és d'un mes comptat a partir de l'endemà de la notificació de l'acte objecte de recurs o del següent a aquell en què es produeixin els efectes del silenci administratiu, i s'ha d'interposar davant l'òrgan que va dictar l'acte objecte de recurs.
En el cas d'actes dictats per delegació i llevat que s'hi digui una altra cosa, el recurs de reposició l'ha de resoldre l'òrgan delegat.
Si la persona recurrent necessita l'expedient per formular les seves al·legacions ha de comparèixer durant el termini d'interposició del recurs perquè se li posi de manifest.
El termini màxim per notificar la resolució és d'un mes comptat des de l'endemà del dia de presentació del recurs.
Ara bé, el còmput d'aquest termini es pot interrompre per determinades circumstàncies, com pot ser per la remissió de dades o informes per part d'altre òrgans de l'Administració, i pot arribar a ser de dos mesos més.
Als efectes d'interposar la reclamació procedent la persona interessada pot considerar desestimat el recurs un cop ha transcorregut aquest termini màxim sense que s'hagi notificat resolució expressa.
Contra la resolució d'un recurs de reposició no es pot interposar novament aquest recurs.
L'execució de l'acte impugnat queda suspesa automàticament a instància de la personsa interessada si es garanteix l'import d'aquest acte, els interessos de demora que generi la suspensió i els recàrrecs que puguin ser procedents en el moment de la sol·licitud de suspensió.
Si la impugnació afecta una sanció tributària, la seva execució queda suspesa automàticament sense necessitat d'aportar garanties.
Les garanties necessàries per obtenir la suspensió automàtica són exclusivament les següents:
a) Dipòsit de diners o valors públics.
b) Aval o fiança de caràcter solidari d'entitat de crèdit o societat de garantia recíproca o certificat d'assegurança de caució.
c) Fiança personal i solidària d'altres contribuents de reconeguda solvència per als casos que s'estableixin a la normativa tributària.
Es pot suspendre l'execució de l'acte objecte de recurs sense necessitat d'aportar garantia quan s'apreciï que en dictar-lo s'ha pogut incórrer en error aritmètic, material o de fet.